Frodon Bilbolta perimä *mithril*-paita Peter Jacksonin elokuvassa *Sormuksen ritarit*. Kirjassa esiintyneen örkkipäällikön korvaa elokuvan kohtauksessa luolapeikko.
**Mithril** on fantasiakirjailija J. R. R. Tolkienin teokseensa *Taru sormusten herrasta* keksimä kuvitteellinen kallisarvoinen metalli. Tolkien lisäsi maininnan mithrilistä myös aiemmin ilmestyneeseen teokseensa *Hobittiin* vuoden 1966 tarkistetussa laitoksessa.

Mithril Tolkienin Keski-Maassa
------------------------------

Tolkienin mukaan *mithril* muistuttaa hopeaa, mutta on paljon kevyempää, yhtä helposti muokattavaa kuin kupari ja silti terästä kovempaa. *Tarun sormusten herrasta* mukaan *mithril* on äärimmäisen kallisarvoista, sillä sitä löytyy koko Keski-Maasta ainoastaan kääpiöiden kaivoksista Moriassa – joskin eräissä *Keskeneräisten tarujen kirjan* sisältämissä teksteissä viitataan metallia löytyneen aikanaan myös Númenorin saarivaltakunnasta. Morian kääpiöiden rikkaus oli perustunut nimenomaan *mithril*iin, jota kauppaamalla he olivat saaneet kaiken muun tarvitsemansa. Sen arvo oli tuolloinkin ollut kultaan verrattuna kymmenkertainen. Kun Morian valtakunta sitten tuhoutui, kävi *mithril* mittaamattoman arvokkaaksi, sillä sitä oli saatavissa vain hyvin vähän. Mithrilistä voitiin takoa kaikenlaista, ja haltiat valmistivat siitä ainoastaan kuun ja tähtien valoa heijastavaa *ithildin*iä, jota käytettiin muun muassa Morian länsiportin koristeluun.

Tolkienin kirjoissa mainitaan useita *mithril*istä valmistettuja esineitä, mutta niistä suurimman roolin saa Smaug-lohikäärmeen aarteisiin kuulunut panssaripaita, jonka Thorin Tammikilpi lahjoittaa Bilbo Reppulille kirjassa *Hobitti*. *Tarussa sormusten herrasta* Bilbo luovuttaa paidan edelleen perijälleen Frodolle. Morian kääpiökaivoksissa vain *mithril*-paidan ihmeellinen kestävyys pelastaa Frodon, kun valtava örkkipäällikkö yrittää syöstä peitsen hänen lävitseen. Hän saa vain ruhjeita ja mustelmia, vaikka muut luulevat hänen jo varmasti kuolleen.

|  |  |  |
| --- | --- | --- |
| "| »Tässäpä on soma hobitinnahka johon voisi kääriä pikku haltiaprinssinkin. Jos olisi tiedossa että hobiteilla on moisia vuotia, ratsastaisivat kaikki Keski-Maan metsästäjät kilvan Kontua kohti!»»Ja kaikkien maailman metsästäjien kaikki nuolet menisivät hukkaan», sanoi Gimli tuijottaen sotisopaa täynnä ihmetystä. »Se on *mithril*-paita. *Mithril!* Noin kaunista en ole koskaan nähnyt enkä ole kuullut puhuttavankaan. Onko tämä se panssaripaita, josta Gandalf puhui? Silloin hän aliarvioi sen. Olipa siinä lahja!» | "|
| **– Aragorn ja Gimli Frodon *mithril*-paidasta *Tarussa sormusten herrasta*** |

Tolkien keksi *mithril*in kirjoittaessaan *Tarun sormusten herrasta* Moriaa käsittelevää osuutta. Aiemmin ilmestyneeseen *Hobittiin* hän lisäsi maininnan *mithril*istä vasta vuonna 1966 kirjan kolmanteen laitokseen. Samalla hän teki muitakin pieniä muutoksia, joilla hän pyrki saattamaan teoksen paremmin yhteensopivaksi *Tarun sormusten herrasta* kanssa. Alkuperäisessä vuoden 1937 laitoksessa Bilbon lahjaksi saaman panssaripaidan kerrotaan olevan tehty "hopeoidusta teräksestä" (*silvered steel*). Uuteen laitokseen Tolkien muokkasi kuvausta niin, että paidan valmistusmateriaaliksi mainitaan *Tarun sormusten herrasta* kirjoittamisen myötä kehittyneen taustatarinan mukaisesti *mithril*.

Nimi *mithril* on Tolkienin keksimää harmaahaltiakieltä sindaria ja tarkoittaa "(vaalean)harmaata säihkettä". Yhteiskielellä metalli tunnettiin aito- ja morianhopeana. Kääpiöt eivät koskaan paljastaneet *mithril*in nimeä omalla tarkoin varjellulla äidinkielellään.

*Mithril* Tolkienin teosten ulkopuolella
----------------------------------------

Kuten monet muutkin Tolkienin ideat, *mithril* on omaksuttu useisiin myöhemmin luotuihin fantasiamaailmoihin niin kirjallisuudessa kuin rooli- ja videopeleissäkin. Toisinaan metallin nimeä on tosin muunnettu lievästi arvatenkin tekijänoikeuskiistojen välttämiseksi, esimerkiksi muotoon *mithral* ja *mythril*. Myös metalliin liitetyt ominaisuudet saattavat vaihdella. Muun muassa peleissä *Nethack*, *Dungeons & Dragons*, *World of Warcraft*, *RuneScape*, *Final Fantasy*, *Kingdom Hearts* ja *The Elder Scrolls IV: Oblivion* *mithril* esiintyy muodossa tai toisessa. *Mithril* esiintyy myös R. A. Salvatoren *Forgotten Realms* -romaaneissa. 

*Mithril* lisättiin hakusanana arvovaltaiseen englannin kielen sanakirjaan *Oxford English Dictionaryyn* vuonna 1976 ilmestyneessä täydennysosassa. Määritelmä oli "name given by J.R.R. Tolkien to a mythical precious metal". *Mithril* oli ensimmäinen OED:n hakusanaksi hyväksytty Tolkienin kehittämiin haltiakieliin pohjaava sana.

Lähteet
-------

1. 1 2 3  Tolkien, J. R. R.: *Taru sormusten herrasta*, s. 332. (The Lord of the Rings, 1954–55.) Suomentaneet Kersti Juva ja Eila Pennanen. Helsinki: WSOY, 2007. ISBN 978-951-0-33337-2.
2. ↑  Tolkien, J. R. R.: *Keskeneräisten tarujen kirja*, s. 387–388 [viite 31]. (Unfinished Tales, 1980.) Toimittanut Christopher Tolkien. Suomentanut Kersti Juva. Helsinki: WSOY, 1986. ISBN 951-0-13429-5.
3. ↑  Tolkien, J. R. R.: *Hobitti, eli, Sinne ja takaisin*, s. 244. (The Hobbit, or There and Back Again, 1937.) Suomentanut Kersti Juva. Helsinki: WSOY, 2002. ISBN 951-0-22359-X.
4. ↑  Tolkien, J. R. R.: *Taru sormusten herrasta*, s. 339, 350–351. (The Lord of the Rings, 1954–55.) Suomentaneet Kersti Juva ja Eila Pennanen. Helsinki: WSOY, 2007. ISBN 978-951-0-33337-2.
5. ↑  Tolkien, J. R. R.: *Taru sormusten herrasta*, s. 350. (The Lord of the Rings, 1954–55.) Suomentaneet Kersti Juva ja Eila Pennanen. Helsinki: WSOY, 2007. ISBN 978-951-0-33337-2.
6. ↑  Tolkien, J. R. R.: *The Return of the Shadow (The History of Middle-earth, osa 6)*, s. 465 [viite 35]. New York: HarperCollins, 2002. ISBN 0-261-10224-9. (englanniksi)
7. ↑  Tolkien, J. R. R. & Anderson, Douglas A. (toim.): *The Annotated Hobbit*, s. 295. Revised and Expanded Edition. Boston: Houghton Mifflin, 2002. ISBN 0-618-13470-0. (englanniksi)  
Suomennettu *Hobitti* noudattaa vuoden 1966 laitosta.
8. ↑  Tolkien, J. R. R.: Words, Phrases and Passages.  *Parma Eldalamberon*, 2007, nro 17, s. 47. Mountain View, Kalifornia:  Elvish Linguistic Fellowship.   (englanniksi)  
Sitaatti: "*mith* 'grey, light grey' -- *ril* 'brilliance,' especially used of white radiation"
9. 1 2  Special Materials (RTF) *System Reference Document*. Wizards of the Coast. Viitattu 15.4.2008. (englanniksi)
10. ↑  Gilliver, Peter et al: *The Ring of Words: Tolkien and the Oxford English Dictionary*, s. 166–167. Oxford: Oxford University Press, 2009. ISBN 978-0-19-956836-9. (englanniksi)